Hreyfistrætó yngstu nemenda - eldri borgarar verða strætóstjórar Á morgun , mánudaginn 3. maí , fer Grundaskóli af stað með verkefnið “ Hreyfistrætó . ” Farþegar eru nemendur úr 1. , 2. og 3. bekk skólans . Félagar úr Félagi eldri borgara á Akranesi og nágrenni munu síðan sjá um að manna strætóstjórastöðurnar fyrstu vikuna en verkefni þetta mun standa yfir í þrjár vikur , alla virka daga . “ Börn sem ganga eða hjóla í skólann eru líklegri til að tileinka sér það áfram og gera að lífsstíl . Rannsóknir sýna að hreyfing eykur andlega vellíðan , þjálfar hreyfifærni , eykur líkamshreysti og minnkar líkur á ýmsum sjúkdómum . Markmiðið með Hreyfistrætó er m.a. að efla hreyfingu barna , minnka umferð og mengun í kringum skólann , þjálfa barnið í lífsleikni , auka sveigjanleika fjölskyldunnar á morgnana , auka félagsleg tengsl og auka öryggi barna í umferðinni , ” segir í tilkynningu frá Grundaskóla . Þar segir að allir séu velkomnir í Hreyfistrætó ; stórir sem smáir .